b'\n_START_ARTICLE_\nNaaraj\xc3\xa4rvi\n_START_PARAGRAPH_\nNaaraj\xc3\xa4rvi on Pieks\xc3\xa4m\xc3\xa4en kaupungissa sijaitsevan Pieks\xc3\xa4m\xc3\xa4en keskustaajaman l\xc3\xa4ntinen osa. Se oli entisten Pieks\xc3\xa4m\xc3\xa4en maalaiskunnan ja Pieks\xc3\xa4nmaan kunnan keskustaajama. Pieks\xc3\xa4m\xc3\xa4en kaupunginvaltuusto kokoontuu kunnantaloksi rakennetussa Kanttilassa (arkkitehti Jouni Koiso-Kanttila, 1988). Naaraj\xc3\xa4rven kirjasto oli Maasel\xc3\xa4n Koulun tiloissa vuoteen 2018 asti. Naaraj\xc3\xa4rven kirjasto sijaitsi Kanttilassa mutta se siirrettiin koska Maasel\xc3\xa4n koulu joutui v\xc3\xa4ist\xc3\xb6tiloihin ja vanhan kirjaston kohdalle tuli luokka. _NEWLINE_Naaraj\xc3\xa4rvell\xc3\xa4 sijaitsee muun muassa Naaraj\xc3\xa4rven vankila ja lentokentt\xc3\xa4 (EFPK). Naaraj\xc3\xa4rvell\xc3\xa4 oli my\xc3\xb6s oma rautatieasema. Pieks\xc3\xa4m\xc3\xa4en kouluista siell\xc3\xa4 toimi vuodesta 1968 vuoteen 2013 Siilin koulu. Nykyinen alakoulu Maasel\xc3\xa4n koulu on my\xc3\xb6s Naaraj\xc3\xa4rvell\xc3\xa4. Alueen suurimpia j\xc3\xa4rvi\xc3\xa4 ovat Vangasj\xc3\xa4rvi, Naaraj\xc3\xa4rvi ja Ala-Siili._NEWLINE_Tilastokeskuksen vuoden 1970 taajamaluettelossa Naaraj\xc3\xa4rven alue mainitaan Pieks\xc3\xa4m\xc3\xa4en maalaiskunnan taajamana nimell\xc3\xa4 Maaselk\xc3\xa4. Jo tuolloin Pieks\xc3\xa4m\xc3\xa4en keskustaajama on ulottunut jonkin verran Pieks\xc3\xa4m\xc3\xa4en kaupungin ja maalaiskunnan v\xc3\xa4lisen kuntarajan ylitse maalaiskunnankin puolelle. Ainakaan vuoden 1990 taajamaluettelossa Maaselk\xc3\xa4\xc3\xa4 ei en\xc3\xa4\xc3\xa4 ole mainittu omana taajamanaan, mink\xc3\xa4 perusteella se on kasvanut yhteen Pieks\xc3\xa4m\xc3\xa4en keskustaajaman kanssa.'